PROVEDBENA UREDBA KOMISIJE (EU) 2022/1916

оd 7. listopada 2022.

o izmjeni Provedbene uredbe (EU) 2018/2019 u pogledu određenog bilja za sadnju vrste Juglans regia L. podrijetlom iz Moldove

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. prvi podstavak,

budući da:

(1) Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene rizika.

(2) Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene rizika, 34 roda i jedna vrsta bilja za sadnju podrijetlom iz svih trećih zemalja uvršteni su u Prilog Provedbenoj uredbi (EU) 2018/2019 kao visokorizično bilje, uključujući rod Juglans L.

(4) Moldova je 4. ožujka 2020. Komisiji podnijela zahtjev za izvoz u Uniju jednogodišnjih do dvogodišnjih cijepljenih biljaka za sadnju i podloga vrste Juglans regia L., golog korijenja, u stanju mirovanja i bez lišća. Zahtjev je potkrijepljen odgovarajućom tehničkom dokumentacijom.

(5) Europska agencija za sigurnost hrane („Agencija”) donijela je 25. ožujka 2021. znanstveno mišljenje o procjeni rizika robe za bilje za sadnju vrste Juglans regia iz Moldove (4). Agencija nije utvrdila nijedan relevantni štetni organizam za to bilje za sadnju.

(6) Agencija je 23. lipnja 2022. izmijenila znanstveno mišljenje kako bi za navedeno bilje za sadnju uključila relevantni štetni organizam Xiphinema rivesi (izvaneuropske populacije), ocijenila mjere za smanjenje rizika opisane u dokumentaciji za taj štetni organizam i procijenila vjerojatnost da je to bilje za sadnju slobodno od tog štetnog organizma. Štetni organizam Xiphinema rivesi (izvaneuropske populacije) uvršten je na popis u dijelu A odjeljku 4. Priloga II. Provedbenoj uredbi Komisije (EU) 2019/2072 (5) kao karantenski štetni organizam Unije za koji nije poznato da se pojavljuje na području Unije.

(7) Na temelju tog mišljenja fitosanitarni rizik od unosa u Uniju cijepljenih biljaka za sadnju i podloga vrste Juglans regia L. starih najviše dvije godine, golog korijenja, u stanju mirovanja i bez lišća, podrijetlom iz Moldove smatra se prihvatljivim ako su ispunjeni odgovarajući uvozni zahtjevi utvrđeni u Prilogu VII. Provedbenoj uredbi (EU) 2019/2072.

(8) Stoga se cijepljene biljke za sadnju i podloge vrste Juglans regia L. stare najviše dvije godine, golog korijenja, u stanju mirovanja i bez lišća, podrijetlom iz Moldove više ne bi trebale smatrati visokorizičnim biljem.

(9) Prilog Provedbenoj uredbi (EU) 2018/2019 trebalo bi stoga na odgovarajući način izmijeniti.

(10) Radi ispunjavanja obveza Unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (6), s uvozom te robe trebalo bi se nastaviti u što kraćem roku. Stoga bi ova Uredba trebala stupiti na snagu trećeg dana od dana objave u Službenom listu Europske unije.

(11) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Provedbenoj uredbi (EU) 2018/2019 mijenja se u skladu s Prilogom ovoj Uredbi.

Članak 2. Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 7. listopada 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Odbor PLH EFSA-e (Odbor EFSA-e za zdravlje bilja), 2021. Scientific Opinion on the commodity risk assessment of of Juglans regia plants from Moldova (Znanstveno mišljenje o procjeni rizika robe za bilje vrste Juglans regia iz Moldove). EFSA Journal 2021..;19(5):6570, 27 str. https://doi. org/10.2903/j.efsa.2021.6570.

(5) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(6) Sporazum o primjeni sanitarnih i fitosanitarnih mjera (donesen 15. travnja 1994., stupio na snagu 1. siječnja 1995.; UNTS svezak 1867, str. 493.), Svjetska trgovinska organizacija, https://www.wto.org/english/tratop_e/sps_e/spsagr_e.htm.